BJC ออกหุ้นกู้ 6 ชุด รวมมูลค่า 4 หมื่นลบ. หวังใช้ชำระหนี้เดิม
BJC ออกหุ้นกู้ 6 ชุด รวมมูลค่า 4 หมื่นลบ. หวังใช้ชำระหนี้เดิม เสนอขายนักลงทุนทั่วไป-สถาบัน-รายใหญ่ เปิดจอง 21-23 มี.ค.นี้
13 มี.ค. 2560

บริษัทเบอร์ลี่ ยุคเกอร์ จำกัด (มหาชน) หรือ BJC ระบุว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้ของบริษัท มูลค่าราวไม่เกิน 40,000 ล้านบาท แบ่งออกเป็น 6 ชุด เสนอขายให้แก่นักลงทุนทั่วไป และ ผู้ลงทุนสถาบัน และ/หรือผู้ลงทุนรายใหญ่ เปิดให้จองซื้อหุ้นกู้ในระหว่างวันที่ 21-23 มี.ค.60 โดยมีธนาคารกรุงเทพ ธนาคารกรุงไทย ธนาคารกสิกรไทย ธนาคารไทยพาณิชย์ และ บล.ภัทร เป็นผู้จัดการการจัดจำหน่ายหุ้นกู้
ทั้งนี้ หุ้นกู้ชุดที่ 1 จำนวนเสนอขาย ไม่เกิน 12,000 ล้านบาท อายุ 3 ปี ครบกำหนดไถ่ถอนปี พ.ศ. 2563 กำหนดอัตราดอกเบี้ยคงที่ร้อยละ 3.00 ต่อปี ชำระดอกเบี้ยทุกๆ 6 เดือน ตลอดอายุหุ้นกู้  เสนอขายให้แก่ผู้ลงทุนทั่วไป
ส่วนหุ้นกู้ชุดที่ 2 ถึงชุดที่ 6 เสนอขายให้แก่ผู้ลงทุนสถาบัน และ/หรือผู้ลงทุนรายใหญ่  มูลค่ารวมไม่เกิน 28,000 ล้านบาท
หุ้นกู้ชุดที่ 2 เสนอขายไม่เกิน 16,200 ล้านบาท อายุ 2 ปี ครบกำหนดไถ่ถอนปี พ.ศ. 2562  อัตราดอกเบี้ยคงที่ร้อยละ 2.55 ต่อปี ชำระดอกเบี้ยทุก 6 เดือนตลอดอายุหุ้นกู้
หุ้นกู้ชุดที่ 3 เสนอขายไม่เกิน 300 ล้าบาท อายุ 4 ปี ครบกำหนดไถ่ถอนปี พ.ศ. 2564 อัตราดอกเบี้ยคงที่ร้อยละ 2.96 ต่อปี ชำระดอกเบี้ยทุก 6 เดือน ตลอดอายุหุ้นกู้
หุ้นกู้ชุดที่ 4 เสนอขายไม่เกิน 2,500 ล้านบาท อายุ 5 ปี ครบกำหนดไถ่ถอนปี พ.ศ. 2565 อัตราดอกเบี้ยคงที่ร้อยละ 3.26 ต่อปี ชำระดอกเบี้ยทุกๆ 6 เอืน ตลอดอายุหุ้นกู้
หุ้นกู้ชุดที่ 5 เสนอขายไม่เกิน 4,000 ล้านบาท อายุ 7 ปี ครบกำหนดไถ่ถอนปี พ.ศ. 2567 อัตราดอกเบี้ยคงที่ร้อยละ 3.85 ต่อปี ชำระดอกเบี้ยทุกๆ 6 เดือน ตลอดอายุหุ้นกู้
และหุ้นกู้ ชุดที่ 6 เสนอขายไม่เกิน 5,000 ล้านบาท อายุ 10 ปี ครบกำหนดไถ่ถอนปี พ.ศ.2570 อัตราดอกเบี้ยคงที่ร้อยละ 4.40 ต่อปี ชำระดอกเบี้ยทุกๆ 6 เดือน ตลอดอายุหุ้นกู้
ทั้งนี้ บริษัทจะนำเงินที่ได้จากการเสนอขายหุ้นกู้ครั้งนี้ไปชำระหนี้เดิม และ/หรือ ให้บริษัทในเครือกู้ยืมเพื่อชำระเงินหนี้เดิมที่มีอยู่กับสถาบันการเงิน รวมถึงผู้จัดการการจัดจำหน่ายหุ้นกู้ ได้แก่ ธนาคารกรุงเทพ ธนาคารกรุงไทย ธนาคารกสิกรไทย ธนาคารไทยพาณิชย์ และธนาคารซึ่งเป็นบริษัทใหญ่ของผู้จัดการการจัดจำหน่ายหุ้นกู้ ได้แก่ ธนาคารเกียรตินาคิน ซึ่งเป็นบริษัทใหญ่ของ บล.ภัทร ดังนั้นผู้ลงทุนพึงต้องระวังในส่วนของความขัดแย้งทางผลประโยชน์ที่อาจเกิดจากการให้บริการจัดจำหน่ายหุ้นกู้และควรพิจารณาลักษณะ ความเสี่ยง และผลตอบแทนของหุ้นกู้ประกอบการตัดสินใจ
อนึ่ง บริษัท ทริสเรทติ้ง จำกัด ได้จัดอันดับความน่าเชื่อถือของหุ้นกู้ BJC ที่ “A+” แนวโน้ม “คงที่” เมื่อวันที่ 9 ก.พ.60